|  |  |
| --- | --- |
| hrvatsko-engleska |  |

**Politika sudjelovanja u PT / MLU-u**

HAA ne organizira ispitivanja sposobnosti (PT), ili međulaboratorijske usporedbe (MLU), ali podržava organizatore usluga u smislu promocije organizacije PT / MLU u specifičnim područjima. HAA obavještava laboratorije, akreditirane ili u postupku akreditacije, o mogućnostima sudjelovanja u PT / MLU-u.

Laboratorij i inspekcijsko tijelo (kada je primjenjivo) dužni su pismeno obavijestiti HAA o sudjelovanju i rezultatima svog sudjelovanja u PT / MLU programima na eMLU obrascima dostupnim na mrežnim stranicama HAA.

Izvješće mora sadržavati ime i oznaku programa, ime organizatora, opseg u kojem je laboratorij/inspekcijsko tijelo sudjelovalo, uključujući rezultate i ocjenu organizatora o sposobnosti za izvođenje ispitivanja, kao i popravne / preventivne radnje koje provode.
Ove informacije dostupne su ocjeniteljima i ekspertima radi pripreme za ocjenjivanje. Rezultati sudjelovanja u PT programima i drugim međulaboratorijskim usporedbama podliježu ocjenjivanju tijekom postupka akreditacije i svakog nadzornog ocjenjivanja ili ponovne akreditacije.

**Prije dodjele statusa akreditiranog tijela, laboratorij će pružiti dokaze o uspješnom sudjelovanju u programima ispitivanja sposobnosti koji su prikladni za opseg akreditacije pokrivajući sve opsege / aktivnosti i, gdje je primjenjivo, sve tehnike i principe mjerenja i sve vrste proizvoda.**

Laboratoriji i inspekcijska tijela (kada je primjenjivo) za ponovnu akreditaciju moraju poslati HAA-u petogodišnji program kontrole valjanosti rezultata. Također, kada laboratorij/inspekcijsko tijelo podnese zahtjev za proširenje opsega akreditacije na nova područja ispitivanja ili umjeravanja, treba obavijestiti HAA o rezultatima sudjelovanja u PT / MLU programima.

HAA prihvaća za dokazivanje tehničke osposobljenosti laboratorija ispitivanja sposobnosti provedena u skladu s normom HRN EN ISO/IEC 17043. Zapisi o ispitivanjima sposobnostima ili međulaboratorijskim usporedbama najmanje moraju sadržavati zapise o planiranju, statističkom dizajnu, vrednovanju i izvještaju.

Ukoliko zbog opravdanih razloga laboratorij nije u mogućnosti sudjelovati u bilateralnoj usporedbi s laboratorijem nositeljem etalona višeg razreda, HAA može u sklopu ocjenjivanja organizirati mjeriteljski audit s nositeljem nacionalnog etalona ili etalona više razine.

U Zagrebu, 09. rujan 2024.

Ravnateljica

mr. sc. Mirela Zečević